རྒྱ་དམག་གིས་ནོར་གླིང་དང༌། པོ་ཏ་ལར་མཻ་སྒྱོགས་ཚད་མེད་བརྒྱབ་རྗེས་སེར་འབྲས་གཉིས་སུའང་མེ་སྒྱོགས་རྒྱབ་མགོ་ཚུགས་པས་སེར་འབྲས་ཀྱི་གྲྭ་པ་ཕལ་ཆེ་བ་བྱ་ཚང་ལ་རྡོ་ཕོག་པ་ལྟར་གོང་ས་མཆོག་གི་ཞབས་རྗེས་བསྙེགས་ནས་ཆུ་བཞི་སྒང་དྲུག་བསྟན་སྲུང་དང་བླང་དམག་གི་རྒྱལ་སྐྱོབ་བཙན་རྒོལ་གྱི་དམག་འཐབ་སྲུང་སྐྱོབ་འོག་འུར་གྱིས་ཕེབས་པའི་སྐབས་དེར་རྗེ་བླ་མ་འདི་ཉིད་སེར་བྱེས་མཁན་ཟུར་བློ་བཟང་དབང་ཕྱུག་གི་སྐུ་མདུན་བཅར་ནས་གྲྭ་བ་ཡོངས་རྫོགས་བྲོས་འགྲོ་གི་འདུག ད་གང་འདྲ་བྱས་ན་དྲག་དགེ་རྒན་དམ་པ་ཉིད་ཀྱང་བྲོས་བྱོལ་ལ་ཕེབས་ན་མི་དགའ་འམ་ཞེས་སྙན་གསན་ཞུས་པར། ང་མི་ཐེབས་ཆགས་ཤིག་ཡིན་ནའང་རྒྱལ་དབང་ཐམས་ཅད་མཁྱེན་པས་བཀའ་བསྒྱུར་ཕྱག་རྟགས་གནང་ནས་སེ་ར་བྱེས་པའི་མཁན་པོར་བསྐོ་ཞག་གནང་ཡོད་པ་རེད། ང་བཙུགས་ས་དེ་སྐྱེ། སྐྱེས་ས་དེ་བསྐམས་མ་ཐུབ་ན་རྒྱལ་དབང་ཐམས་ཅད་མཁྱེན་པའི་དགོངས་བཞེད་མ་འགྲུབ་པ་རེད། དེ་བས་ང་ཚོ་རེ་ཞིག་བསྡད་ན་མ་གཏོགས་རང་དགར་འགྲོ་ཐབས་མེད་ཚུལ་གསུངས་པས། རྗེ་དམ་པ་འདི་ཉིད་ཀྱང་སྐྱིད་སྡུག་ལེགས་ཉེས་ཇི་བྱུང་ཡང་བཤེས་གཉེན་དམ་པ་ཚུལ་བཞིན་བསྟེན་མཁན་ཞིག་ཡིན་སྟབས་སེར་བྱེས་མཁན་ཟུར་རིན་པོ་ཆེ་དང་མཉམ་དུ་གདན་ས་རང་དུ་བཞུགས་བཞིན་པའི་སྐབས་སེ་ར་དགོན་པར་མེ་སྒྱོགས་ཤུགས་ཆེ་རྒྱབ་ནས་གྲྭ་ཤག་དང་ཁང་ཚན་ཁག་གི་འདུ་ཁང་མང་པོ་གཏོར་གཤིགས་བཏང༌། སྐབས་དེར་སེར་བྱེས་མཁན་ཟུར་རིན་པོ་ཆེ་དང་རྗེ་བླ་མ་འདི་ཉིད་དགེ་ཕྲུག་ཁག་གཅིག་བཅས་ཀྱིས་མེ་སྒྱོགས་དང་མེ་མདའ་བུར་ཡུག་ལྟར་འཚུབ་བཞིན་པའི་གསེབ། རྟེན་རྙིང་བྱིན་རླབས་ཅན་སྐྱེས་ཆེན་དམ་པའི་ན་བཟའ་དང་བླ་རེ་སོགས་མང་པོ་སེར་བྱེས་འདུ་ཁང་ཐོག་ཁར་དབོར་ཏེ་གདོང་གཟར་ས་རྣམས་སུ་ཕན་ཚུན་མོན་གཤམ་གནང་བའི་བཀའ་དྲིན་ལས་སེར་བྱེས་འདུ་ཁང་ལ་གཏོར་སྐྱོན་བྱུང་མི་འདུག དེའི་དགུང་མོར་རྗེ་འདི་ཉིད་ཀྱིས་ཞུས་དོན་བཞིན། བྱེས་མཁན་ཟུར་རིན་པོ་ཆེས་སེ་ར་བྱེས་པའི་རྟེན་གཙོ་རྟ་མགྲིན་གྱི་སྐུ་མདུན་དུ་འགྲོ་འདུག་གང་བྱས་ན་དགའ་ཚུལ་གྱི་ཟས་རིལ་སྒྲིལ་བས་ཅི་འགྱོགས་ཀྱིས་འགྲོ་དགོས་ཚུལ་བབ་པ་དང༌། རེ་ཞིག་བསྟན་འགྲོ་གཉིས་ཀར་གད་ཆགས་ཚད་མེད་ཡོངས་རྒྱུ་མཁྱེན་ཞིང༌། ལྷག་དོན་གོང་ས་མཆོག་ཀྱང་ཕྱོགས་ཕེབས་གྲུབ་ཟིན་པ་བཅས་ལ་བརྟེན་ནས་སེར་བྱེས་མཁན་ཟུར་རིན་པོ་ཆེ་དང་ཁག་ཤག་དགེ་རྒན་ཡ་མ་རྒྱལ་མཚོ་སོགས་དགེ་ཕྲུག་ཁག་གཅིག་བཅས་མཉམ་དུ་བྲོས་བྱོལ་ཏུ་ཕེབས། ཕེབས་རྟེན་རྙིང་དང་ན་བཟའ་རྙིང་རིགས་སོགས་ལེན་པར་ཕེབས་སྐབས་དངུལ་དཀར་པོ་བརྒྱ་ཕྲག་ཁ་ཤས་གཟིགས་ཀྱང་ཊམ་ཀ་གཅིག་ཙམ་ཡང་མ་བསྣམས་ཤིང་ཁ་བཏགས་ཉིན་མོ་བདེ་ལེགས་རིང་པོ་ཞིག་འདུག་པ་དེ་རྟེན་གཙོ་རྟ་མགྲིན་གྱི་མདུན་དུ་ཕུལ། དེ་སྔོན་སེ་ར་བྱེས་པའི་ཕྱག་མཛོད་དང་གཉེར་པའི་རྩིས་རྒྱབ་སྐབས་རྟག་པར་རྩིག་ལྷག་གི་ཅ་དངོས་མང་པོ་ཞིག་གསེར་དངུལ་ལ་བསྒྱུར་ཏེ་གཡང་སྒམ་ལྟག་སྒམ་རྣམ་སྲས་བང་མཛོད་དུ་རྒྱང་རྐྱང་བྱེད་ཅིང༌། བང་མཛོད་དེ་མ་འོངས་པར་ཀླ་ཀློ་ཁ་རྒྱལ་པའི་སྐབས་ཤམ་བྷ་ལའི་དམག་ཕོག་གི་མ་རྩ་རེད་ཅེས་ས་གྲགས་གནམ་གྲགས་ཀྱི་བཤད་སྲོལ་ཡོད་ཀྱང༌། དོན་དངོས་ལ་ཀླ་ཀློའི་དམག་ཕོག་རང་དུ་གྱུར་སོང་ཞེས་ཀྱང་གསུངས། དགུང་མོ་ཐོན་ཁར་ཁ་བཏགས་ཉིན་མོ་བདེ་ལེགས་རིང་པོ་ཞིག་འདུག་པ་དེ་ཉིད་སེར་བྱེས་གྲྭ་ཚང་གི་འདུ་ཁང་སྒོ་ཆེན་ལ་སེམས་པ་སྐྱོ་བཞིན་བཀལ་ནས་ཡོང༌། སླར་ཡང་སེར་བྱཻས་འདུ་ཁང་དུ་ཚོགས་ཞུགས་སྐལ་བ་མ་བྱུང་བའང་དེས་རྟེན་འབྲེལ་ཅུང་ཉེས་པ་འདྲ་གསུངས། དེ་ནས་རྗེ་འདི་ཉིད་ཁག་ཤག་དགེ་རྒན་ཡ་མ་རྒྱལ་མཚན་དང་དགེ་ཕྲུག་དར་གྲྭ་བསྟན་འཛིན་རྡོ་རྗེ་ལོ་རབས་བརྒྱད་ཅུ་པའི་ནང་རྒྱ་གར་དུ་ཕེབས་ཏེ་དགེ་བཤེས་བཏང་རྗེས་ཐོས་དོན་རྒྱུད་ལ་སྦྱར་ནས་ཉམས་ལེན་གནང་བཞིན་ད་ལྟའང་འཚོ་ཞིང་བཞུགས། རྒན་བླ་མ་བཀྲ་ཤིས༌། རྡོ་རྗེ་གྲགས་པ། ཟླ་བ་རྒྱལ་མཚན། ཉག་རོང་རྒན་བྱམས་པ། རྡོ་རྗེ་རྒྱལ་མཚན། ཕག་བརྒྱ་ར་བརྒྱའམ་ཡ་མ་རིན་ཆེན། བསོད་ནམས་ཆོས་རྒྱལ། སྐུ་མཆེད་ངག་དབང་དར་རྒྱས། སྐུ་མཆེད་ཆུང་བ་ངག་དབང་བཀྲ་ཤིས། དར་དགོན་ཨ་མྱེ། ཨ་མྱེ་ཚང་ཐུབ་བསྟན་བཀྲ་ཤིས་ད་ལྟར་རང་གཞུང་ཁྲིམས་ཞིབ་པ། བེ་རི་སྐུ་འབུམ་གླིང་ཚང་ངག་དབང་པདྨ། ཕུན་ཚོགས་བཀྲ་ཤིས་སོགས་མི་བཅུ་བདུན་ཙམ་མཉམ་དུ་འཕན་པོའི་སྒོ་ལ་རྒྱབ་ནས་ཕེབས་པའི་ལམ་བར་འབྲོག་ཁྱིམ་ཞིག་ཏུ་སླེབས། ཁྱིམ་དེས་ཇ་དང་རྩམ་པ་ཕྱུ་ར་སོགས་ཀྱི་བཟའ་བཏུང་ཕུལ་པ་ལྟར་བཞེས་ནས་རིམ་ཀྱིས་ཕེབས་སྐབས། དགེ་ཕྲུག་འགའ་ཞིག་གིས་འབྲོག་ཁྱིམ་དེ་ནས་མར་ལེབ་གཉིས་ཙམ་བརྐུས་འདུག་པ་མཁྱེན་ནས་ཐུགས་ཕམ་ཆེན་པོའི་སྒོ་ནས་ཕྱི་ཆད་འདི་འདྲ་གནང་ན་མཉམ་དུ་འགྲོ་ཐབས་མེད་ལུགས་ཀྱི་བཀའ་བསྒྱུར་དྲག་པོ་གནང་བར་མ་ཟད། ཕྱི་ཆད་སྡོམ་སེམས་དགོས་པའི་ཁས་ལེན་གྱིས་མཐའ་བཀག དེ་ནས་རིམ་གྱིས་ཕེབས་པའི་ལམ་དུ་བསྟན་སྲུང་དང་བླངས་དམག་གིས་རྒོལ་ལན་ནན་པོར་སློག་ཀྱང་དཔུང་དམག་མང་ཉུང་དང་གོ་མཚོན་བཟང་ངན་གྱི་ཁྱད་པས་ཕྱི་དེད་རྒྱ་དམག་གི་ཁ་བཏོད་ལྕོག་ཐབས་མེད་པར་བྲོསཞོར་འཛིང་ཞོར་བྱེད་དགོས་བྱུང་བ་དང་བསྟུན་ཉེར་ཡོལ་བྲོས་བྱོལ་དུ་འགྲོ་མཁན་བོད་རིགས་སྐྱ་སེར་ཁྲི་ཕྲག་དུ་མར་བསད་རྨས་ཅི་རིགས་བྱས་པའི་ཁྲོད་ནས་རྗེ་དམ་པའི་ཁག་ཤག་དགེ་རྒན་ཀྱི་སྐུ་སྟོད་ལ་མེ་སྒྱོག་མདེའུ་ཞིག་ཕོག་དང༌། སྐུ་མཆེད་ངག་དབང་དར་རྒྱས་སོག་ཕྲག་ལའང་མེ་མདའ་ཕོག་སྟེ་རྨས་རྐྱེན་བྱུང་བས་ཕེབས་ཐབས་མེད་པ་གྱུར་སྟབས། དེ་དག་གི་ཆེད་དུ་མགྱོགས་པ་ཕེབས་ཐབས་མེད་པ་དང་བྱེས་མཁན་ཟུར་རིན་པོ་ཆེ་དགེ་ཕྲག་ཁག་གཅིག་དང་བཅས་སྔོན་ལ་ཕེབས་བསྐྱེལ་ཞུས། རྗེ་དམ་པ་འདིས་ཁག་ཤག་དགེ་རྒན་སྒལ་པར་ཁུར་ནས་ཕེབས་ཀྱང་དམག་འཁྲུག་གི་རླུང་རླབས་གསེབ་སྒལ་པ་ལ་དྲངས་ནས་ཕེབས་སྟབས་བདེ་བོ་མེད་པས་རེ་ཞིག་གབ་ཡིབ་ཐོག་མཉམ་ཤི་མཉམ་གསོན་ཀྱི་དམ་བཅའ་བརྟན་པོས་ས་གནས་དེ་རང་དུ་ཉིན་ལྔ་དྲུག་ཙམ་གྱི་རིང་བསྡད། དེ་ནས་སྟག་ལུང་ནས་གངས་ལ་ཞིག་ཏུ་བྲོས་ནས་ཉིན་ཞག་གཅིག་གངས་གསེབ་ཏུ་ལུས། དེ་ནས་ཕྱིར་ལོགས་ཀྱིས་སྟག་ལུང་ནས་གྲུབ་ལུང་རི་ཁྲོད་དུ་ཕེབས་ཏེ་ཉིན་ཤས་རིང་དེར་བཞུགས་ཤིང་རྩམ་པ་མེད་པས་ཟྭ་ཐུག་མཆོད་ནས་བཞུགས། སྐབས་དེར་སྐུ་མཆེད་ངག་དབང་དར་རྒྱས་ལ་དངུལ་དཀར་པོ་ཅུང་ཟད་ཡོད་པ་དེས་རི་བཤམ་ནས་རྩམ་པ་ཉོས་ཏེ་ཁུར་ཡོང་བས་ཕན་པོ་བྱུང༌། དེ་རྗེས་ཉིན་གཅིག་སྟག་ལུང་ཡར་ཐང་གི་གདན་སར་སླེབས་པ་དང་སྟག་ལུང་མ་སྤྲུལ་རིན་པོ་ཆེར་མོ་ལུང་ཞུས་པའི་ཕྱིར་ཕེབས་སུ་སྲོག་ཕྱྭར་མི་སྐྱོན་ཡང་བར་ཆད་ཆེ་ལུགས་གསུངས། དེ་ན་འགེལ་རྟ་མང་པོ་ཡོད་པ་གཟིགས་ནས་ང་ཚོ་གདན་སའི་གྲྭ་པ་ཉེན་ཡོལ་ལ་འགྲོ་མཁན་ཡིན། དགེ་རྒན་རྨས་སྐྱོན་གྱིས་ཉིན་ཁ་ཤས་འགྲོ་མ་ཐུབ་པར་འདི་གར་བསྡད་དགོས་བྱུང༌། ང་ཚོ་ལ་རྟ་ཞིག་གསོལ་རས་གནང་རོགས་གསུངས་པས་ང་ཚོའི་སྦྱིན་བདག་ནི་ད་ལྟར་མེད། ད་འདི་ཚོ་ང་ཚོས་བེད་སྤྱོད་བཏང་མ་ཐུབ་ན་དགྲ་ལག་ཏུ་ལྷུང་རྒྱུ་མ་གཏོགས་ཡོད་པ་མ་རེད། ཁྱེད་ཚོས་རྟ་གང་དགོས་པ་དེ་འཁྲིད་ཅེས་ཟེར་ཡང༌། ཁག་ཤག་དགེ་རྒན་ཡ་མ་རྒྱལ་མཚན་རྨས་མ་ཡིན་པས་རྟ་གཅིག་མི་ཁྲིད་ཀ་མེད་རེད། ཧམ་སེམས་དང་འདོད་རྔམས་བྱེད་མི་རུང་གསུངས་ནས་རྟ་གཞན་དག་ཁྲིད་མ་བཅུག ཉིན་ཤས་རྗེས་སེར་བྱེས་མཁན་ཟུར་རིན་པོ་ཆེའི་ཕེབས་ལམ་རྗེས་བསྙེགས་ཏེ་མཇལ་འཕྲོད་བྱུང་ཡང་མཁན་ཟུར་རིན་པོ་ཆེ་དགུང་ན་བགྲེས་ཐོག་ཞབས་ཐང་ཉིན་མང་ཕེབས་རྐྱེན་སྐུ་ངལ་ཆེན་པོར་བྱུང་ཡོད་པ་དང༌། རྒན་ཡ་མ་རྒྱལ་མཚན་གྱིས་ད་ནི་ང་མི་འགྲོ་ཐག་གཅོད་ཡིན། ཁྱོད་ཚོ་བློ་བདེ་བོ་བྱས་ནས་ཕེབས། ངས་ཁྱོད་ཚོ་ལ་དཀའ་ལས་སྣོན་མ་བཟོ་འདོད་མི་འདུག ཅེས་ཨུ་ཚུགས་མཐའ་བསྐྱེལ་གནང་བས་རེ་ཞིག་ཅི་བྱ་མེད་པར་གཞོན་རྟ་དེ་ཉིདཧམཁན་ཟུར་རིན་པོ་ཆེ་ལ་ཕུལ་ཏེ་སྔོན་དུ་བཏང༌། མཁན་ཆེན་དམ་པ་དེ་ཉིད་འཕགས་ཡུལ་དུ་ཕེབས་ཐུབ་པ་བྱུང་བ་དང༌། དགེ་ལྡན་པའི་བསྟན་པ་སྤྱི་དང་ཡང་སྒོས་གདན་ས་སེ་ར་བྱེས་པའི་བཤད་སྒྲུབ་འཁོར་ལོ་གསུམ་གྱི་བྱ་བ་འདི་བཞིན་རྒྱས་ཤིང་འཕེལ་པ་བྱུང་བ་ཡང་རྗེ་བླ་མ་ཉིད་ཀྱིས་འགག་དོགས་ས་ནས་ཞབས་ཏོག་འདི་ལ་བལྟོས་པའི་མེད་ན་མི་འབྱུང་གི་ལྟོས་གྲུབ་ཀྱི་འབྲེལ་པ་ཟབ་པ་ཡང་བསམ་ཤེས་ཡོད་མཁན་ཞིག་ཡིན་ན་མཁྱེན་ངེས་སྙམ། ཁག་ཤག་དགེ་རྒན་ཡ་མ་རྒྱ་མཚན་བྲོས་བྱོལ་དུ་ཕེབས་རྒྱུར་སྒྱུད་ལུགས་ཏེ། ད་ནི་ང་རང་འགྲོ་ཐུབ་ས་མ་རེད། ཁྱོད་ཚོ་སོང་ཞེས་ཨུ་ཚུགས་གནང་ཡང༌། རྗེ་དམ་པ་འདི་ཉིད་དགེ་རྒན་དགེ་ཕྲུག་གི་དམ་ཚིག་དང་འཇིག་རྟེན་མིའི་ལར་རྒྱ་སྐྱིད་སྡུག་ལེགས་ཉེས་ཇི་ལྟར་བྱུང་ཡང་བློས་མི་གཏོང་མཁན་ཞིག་ཡིན་པས་རང་དགར་བཞག་མ་ཐུབ་པར་ཕེབས་སྐུལ་གྱི་ཨུ་ཚུགས་དང་བཅས་སྒུག་བསྡད་གནང་སྟེ་ཕྱི་འགྱངས་ཐེབས། དགུང་མོ་ཞིག་ལ་དྲག་ཆར་ཤིན་ཏུ་ཆེན་པོ་ཞིག་བབ་པ་དང་བྲག་ཕུག་ཅིག་གི་རྩར་ནས་མཚན་མོ་དེར་ཞག་བསྡད་མཛད་པའི་གཟིམས་ལམ་དུ་རྒྱ་དམག་གིས་བསྐོར་ཚུལ་དང་གཟུགས་མི་མངོན་པ་ཞིག་གིས་ལས་ལ་ཐུག་དུས་བྲོས་ཀྱང་མི་ཐར་བའི་ཚུལ་སྒྲོགས་པ་སོགས་ལུང་བསྟན་དང་ཉམས་སྣང་འདྲེས་པ་དུ་མ་བྱུང་ཞིང༌། ཞོགས་པ་ནམ་མ་གསལ་གོང་ཙམ་ཞིག་ལ་རྒྱ་སྐད་སྲོང་པོ་ཞིག་གིས་ཁྱོད་ཚོ་ཚང་མ་མགོ་ཐོགས། འགུལ་ཀྱོག་རྒྱག་ན་མེ་མདའ་རྒྱབ་ངེས་ཡིན་ཟེར་བ་ཐོས་མཚམས། གཞི་ནས་གཉིད་སད་དེ་གཟིགས་པས་རྒྱ་དམག་བརྒྱ་ཕྲག་ལྷག་ཙམ་གྱིས་མེ་མདའི་སྐམ་ཁུངས་ནང་མཛུལ་མོ་འཇུག་བཞིན་ཕྱོགས་ཀུན་ནས་བསྐོར་བ་དང་རྔམ་རྔམ་བྱས་ནས་ཡོད་པའི་ཁྲོད་ནས་ཐུང་མདའ་ཁུར་བའི་དམག་དཔོན་ཞིག་སྔོན་དུ་འཐོན་ཏེ། མགོ་འདོགས་བྱས་ན་གུ་ཡང་ཡོད། གལ་ཏེ་མགོ་བཏགས་མ་ཞུས་ན་གསད་ངེས་ཡིན། ཁྱོད་ཚོར་གལ་སྲིད་མེ་མདའ་ཡོད་ན་ཚུར་སྤྲོད་ཅིག་ཟེར། རྗེ་བླ་མ་འདི་ཉིད་ཀྱིས་དགུང་མོ་རྨི་ལྟོས་དང་དམག་དཔུང་གོ་མཚོན་ལྡན་པ་དུ་མ་དངོས་མཐོང་བྱུང་སྟབས་བྲོས་པས་ཐར་ཐབས་མེད་པར་དགོངས་ནས་སྐུ་འབུམ་གླིང་ཚང་གི་བུའི་མེ་མདའ་མདེའུ་མེད་མཁན་ཞིག་ཡོད་པ་དེ་རྒྱ་དམག་གི་འཁྲིས་ལ་མར་གཡུག་པས་རྗེས་མར་བཙོན་འོག་ཏུ་དེས་ཅུང་ཟད་ཕན་པོ་བྱུང་གསུངས། དེ་ནས་དགེ་སློབ་ཡོངས་རྫོགས་འཛིན་གཟུང་གིས་ལྷ་སར་ཕྱིར་འཁྲིད་ནས་བདུན་ཕྲག་གཅིག་ལྷ་སར་བཙོན་ཁང་དུ་བཞག སྐབས་དེར་ནོར་གླིང་དུ་བོད་བ་སྐྱ་སེར་ཁྲི་ཕྲག་ལྷག་ཙམ་གཡུལ་སར་འདས་གྲོངས་སོང་བ་རྣམས་ཀྱི་ཕུང་པོ་རྣམས་ཕྱོགས་གཅིག་ཏུ་སྤུངས་ཏེ་ས་སྣུམ་བཤོལ་ནས་མེ་བསྲེགས་བཏང༌། ཉིན་ཞག་བདུན་བརྒྱད་ཙམ་གྱི་རིང་ལ་རོ་བསྲེགས་པའི་དུ་ཞགས་ཀྱིས་ལྷ་སའི་གླིང་བཞི་ཡོངས་སུ་བསྒྲིབས། རུལ་དྲི་དང་ཚིགས་དྲི་ཡིས་ཡོངས་སུ་ཁེངས། མི་ལོ་སྟོང་ཕྲག་ལྷག་གི་ལོ་རྒྱུས་ནང་བྱང་མྱོང་མེད་པའི་ཡིད་སྐྱོའི་གནས་ཚུལ་དེའི་འོག་ལོག་སྤྱོད་དང་ངོ་ལོག་པའི་མིང་ཐོག་ནས་ལྷ་སའི་བཙོན་ཁང་དུ་བཞུགས་དགོས་བྱུང་བའི་རིང་ཕ་ཡུལ་དང་གཞིས་དགོན་གདན་ས་གང་ཡིན་སྐོར་སོགས་དྲིས། སྐུ་འབུམ་གླིང་ཚང་བུ་ལོ་ན་ཆུང་བ་དང་གྲོད་པ་བཤལ་སྐྱུགས་ཀྱི་ནད་གཞི་ཚབས་ཆེན་བྱུང་བས་ལྷ་སར་རང་འཇགས་བཞག ལྷག་མ་དགེ་སློབ་རྣམས་བོད་ཟླ་གསུམ་པའི་ནང་འགྲེལ་བཤད་གང་ཡང་མེད་པར་གློ་བུར་མོ་ཊའི་ནང་དུ་དབོར་ཏེ་བྱང་ནགས་ཆུ་ནས་བརྒྱུད་བོད་ཤར་ཕྱོགས་སུ་འཁྲིད། ལམ་བར་དུ་ས་ཚུགས་རེར་སླེབས་པ་དང་བཙོན་སྲུང་དམག་མི་དང་མོ་ཊ་གཏོང་མཁན་སོགས་ལ་ཟ་འཐུང་གྲ་སྒྲིག་ཚད་ལྡན་དང༌། བཙོན་པ་ཚོར་ཟ་ལོ་བ་ཙམ་རེ་བཟོས་ནས་སྒུག་འདུག བཙོན་པ་མང་ཆེ་བ་ནི་གྲྭ་སའི་གྲྭ་པ་རེད་འདུག་གསུངས། གྲྭ་སའི་གྲྭ་པ་མང་ཆེ་བ་ཞིག་ནི་མོ་ཊ་ལམ་བཟོ་མཁན་བཞག་ནས་དྲུག་ཅུ་རེ་གཅིག་རེ་གཉིས་ཡན་མན་ལ་དཀའ་ལས་དང་ཟ་འཐུང་གཉིས་ཀས་གནར་གཅོད་ཚད་མེད་ཐེབས་པའི་འོག་མང་ཆེ་བ་མུ་གེས་ལྟོགས་ཤི་ཐེབས་འདུག བདེ་གཤེགས་གསུང་གི་ཚད་མའི་ལུང༌།། ཀྱེ་མ་བསླུ་བའི་གནས་མ་ལགས།། རིགས་དྲུག་འབྱུང་པོའི་དར་རྒུད་དག། མི་བརྟན་དབྱར་གྱི་ཆུ་སྤྲིན་བཞིན།། གདུང་དྲུག་མེས་པོའི་ཕ་ས་ཡི།། སྣོད་བཅུད་ཆ་ལག་བཅས་པ་ཀུན།། དར་ཅིང་རྒུད་པའི་འགྱུར་འགྲོས་དག། རླབས་ཀྱིས་གཡོ་བའི་མཚོ་གྲུ་བཞིན།། ཤིང་ལོའི་གོས་དང་ཤིང་འབྲས་ཟས།། སྤྱོད་པའི་བསྐལ་པ་ཡར་ཐོག་ནས།། སྤྲ་སྤྲེལ་འདུས་པའི་རིགས་རྒྱུད་ཀྱི།། སྲིད་པའི་འབྱོར་ཚོགས་འཕེལ་འགྲིབ་ཚུལ།། གདོང་བཞི་མེས་པོའི་བརྗོད་ལས་འགོངས།། སུམ་གཉིས་འཛམ་གླིང་ཟླུམ་པོའི་ཁྱོན།། རྐང་སེན་གཡོ་བས་མནན་པ་ནས།། གཞན་དབང་མུན་པའི་ལྕགས་སྒྲོག་འོག། ལུས་སྲོག་ཅིག་ཅར་འཆིང་བའི་བར།། མི་བརྟན་སྲིད་པའི་རང་མཚང་ཚུལ།། མི་མཆོག་རྒྱལ་བའི་བཀའ་ལུང་ལྟར།། མི་བསླུ་ཚད་མའི་རྗེས་འབྲངས་པ།། མི་ལའི་གཟིགས་པ་ཁོ་ན་འཐད།། འདོད་ཡོན་ནོར་བུའི་གདེངས་ཀ་ཅན།། དབང་ཕྱོགས་གདུག་པའི་ལག་འགྲོ་དག། མི་གཙང་ཁ་རླངས་ན་བུར་གྱིས།། ཆུ་ལྷའི་སྲོག་གི་རྩ་བར་གཟན།། བསླུ་བྲིད་སྲིན་མོའི་འཛུམ་ཞགས་ཀྱིས།། བཅུ་བདུན་ཆིངས་ཀྱི་མལ་ཁང་ན།། འཕྲུལ་གྱི་རྨི་ལམ་བཏང་པ་ལ།། ཞེན་པའི་ཐ་གུས་སྲོད་དུས་བསྐྱལ།། ནམ་ཞིག་ཡན་ལག་བཞི་པའི་དཔུང༌།། དུས་མཐའི་ཞུགས་དང་སྡེབ་ནས་འབར།། གངས་རིའི་མུ་ཁྱུད་འཕྱངས་པའི་ཞིང༌།། ཏ་ལའི་ལྗོན་པའི་ནགས་བཞིན་བསྲེགས།། རྫོགས་ལྡན་སྤྲིན་གྱི་བླ་རེ་དབྲལ།། ཕན་བདེའི་ལྗོན་པའི་རྩ་བ་བསྒྱེལ།། ལུང་རྟོགས་ཆོས་ཀྱི་དར་ཆེན་བསློགས།། སྡེ་བཞི་སྲིད་ཀྱི་ཁང་བཟང་བཤིགས།། དྲག་པོའི་དཔུང་ཚོགས་གྲོག་མའི་ཚང་བཞིན་བརྡོལ།། དྲག་པོའི་མདའ་མཚོན་ཐོག་སེར་ཇི་བཞིན་འབབ།། དྲག་པོའི་གཡུལ་གྱིས་གནམ་ས་གཡོ་བ་ཡིས།། དྲག་པོ་མིག་གསུམ་ལྡན་ཡང་བྲོས་སྙམ་དོགས།། ཀྱེ་མ་ལྷ་ས་ཞེས་བྱ་ལྷ་ཡི་ཡུལ།། མི་ཡུལ་འཕོས་པ་འདྲ་བའི་གྲོང་ཁྱེར་དེ།། མདའ་མཚོན་མེ་སྒྱོགས་བུ་ཡུག་འཚུབ་མའི་གསེབ།། སེར་བས་བཅོམ་པའི་སྲན་ཕུང་བཞིན་དུ་འཐོར།། གྲུ་འཛིན་གཉིས་པའི་ཕོ་བྲང་པོ་ཏ་ལ།། འདོད་རྒུའི་བསམ་འཕེལ་ནོར་བུའི་གླིང་ཡངས་པོ།། རྟེན་གྱི་སྙིང་པོ་བཞུགས་པའི་ཇོ་ཁང་སོགས།། འབར་རྫས་འགད་པའི་དུ་ཞགས་སྨུག་པོས་སྒྲིབ།། ལུང་རིགས་དབྱངས་སྙན་འཕུར་བའི་གདན་ས་གསུམ།། བསྐྱེད་རྫོགས་གྲུབ་པའི་བསྟི་གནས་རྒྱུད་གྲྭ་གཉིས།། ལྷུར་ཆགས་བཀོད་པ་མཛེས་པའི་ལྷ་སའི་གྲོང༌།། དམྱལ་ཁམས་གསོན་པོ་ས་སྟེང་འཕོས་འདྲ་བྱས།། ཞེས་པ་ཡང་གང་ཞིག་བྱུང་བའི་ལོ་རྒྱུས་ཀྱི་རྒྱུད་རིམ་དང་འབྲེལ་བའི་བར་སྐབས་ཀྱི་ངལ་གསོ་བའི་ཚིགས་སུ་བཅད་པའོ།། །།